[pic] | EUROOPA ÜHENDUSTE KOMISJON |

Brüssel 12.9.2006

SEK(2006) 1117

KOMISJONI TALITUSTE TÖÖDOKUMENT

Saatedokument Ettepanek EUROOPA PARLAMENDI JA NÕUKOGU DIREKTIIV millega muudetakse nõukogu direktiivi 92/49/EMÜ ning direktiive 2002/83/EÜ, 2004/39/EÜ, 2005/68/EÜ ja 2006/48/EÜ seoses finantssektoris vara omandamise ja osaluse suurendamise tehingute suhtes rakendatavate usaldatavusnormatiivide täitmise hindamise menetluskorra ja kriteeriumidega Mõju hindamise kokkuvõte {KOM(2006) 507 lõplik}{SEK(2006) 1118}

Mõju hindamise kokkuvõte ETTEPANEK VAADATA LÄBI OLULISE OSALUSE OMANDAMISE JÄRELEVALVEASUTUSTE POOLNE HINDAMINE PANGANDUS-, KINDLUSTUS- JA VÄÄRTPABERIVALDKONNAS [1]

Käesolev mõju hindamine oli osa oluliste osaluste järelevalveasutuste poolse heakskiitmise korra läbivaatamisest pangandus-, kindlustus- ja väärtpaberivaldkonnas.

Mitmed turuosalised ja liikmesriigid on leidnud, et kehtivad eeskirjad ei sisalda kõnealuse omandamise hindamise ja heakskiitmise täpseid järelevalvekriteeriume ja korda, mistõttu pädevatel asutustel on kavandatava omandamise heakskiitmisel, piiramisel või tagasilükkamisel liiga palju tegevusvabadust. Nende puuduste tõttu ei ole eri järelevalveasutuste tegevus kooskõlas. Mõju hindamisel uuriti, kuidas kõnealust olukorda parandada.

Piiriülese konsolideerimise praeguste suundumuste olukorda ja tausta esitades on mõju hindamises selgitatud, kuidas järelevalveasutuste poolne heakskiitmise kord on tegelikkuses loonud tõkke piiriülesele konsolideerumisele; kehtivate sätete väär kasutamine võib majanduslikult soovitava ühinemise või omandamise lausa võimatuks muuta.

Kui finantseerimisasutus otsustab omandada kvalifitseeriva osaluse teise liikmesriigi asutuses, peab kavandatav omandaja teavitama kõnealuse asutuse järelevalveasutust. Kehtivate sätete kohaselt peab omandatava asutuse järelevalveasutus hindama kavandatava omandaja „sobivust“ (pangandus- ja väärtpaberivaldkond) või “kvalifikatsiooni“ (kindlustus), et tagada omandatava asutuse „usaldusväärne ja ettevaatlik juhtimine“, kuid kriteeriumid, mille alusel tuleks omandamine läbi vaadata, on ebamäärased. Seetõttu on omandatava asutuse järelevalveasutusel palju võimalusi erinevateks tõlgendusteks, mistõttu turuosalistel ei ole õiguskindlust.

Komisjoni eesmärk on tagada, et finantsasutused, kes soovivad juurdepääsu turgudele ELi piires, saaksid oma tegevusstrateegiat rakendada ja ei peaks ületama põhjendamatuid takistusi. Mõju hindamises kirjeldatakse üksikasjalikult kehtivate eeskirjadega seotuid probleeme ning esitatakse loend mitmetest õiguslikest ja muudest vahenditest, mida võib kasutada nende puuduste kõrvaldamiseks.

Eelistatud strateegiliseks valikuks peeti kõnealuste direktiivide konkreetset muutmist praeguses raamistikus. Mõju hindamises on esitatud ka komisjoni ettepaneku eelnõu direktiivi muutmiseks ja peatükk kõnealuste muudatuste järelevalve ja hindamise kohta.

[1] Direktiivi 2006/48/EÜ/ (krediidiasutuste asutamise ja tegevuse kohta) artikkel 19; 5. novembri 2002. aasta direktiivi 2002/83/EÜ (elukindlustuse kohta) artikkel 15; 18. juuni 1992. aasta direktiivi 92/49/EMÜ artikkel 15 (kolmas kahjukindlustuse direktiiv); 16. novembri 2005. aasta direktiivi 2005/68/EÜ (mis käsitleb edasikindlustust) artiklid 19–23; 21. aprilli 2004. aasta direktiivi 2004/39/EÜ (finantsinstrumentide turgude kohta) artikkel 10.